**הקאן פידאן** (בטורקית: **Hakan Fidan**; נולד ב-1968 באנקרה) הוא איש מודיעין ופוליטיקאי תורכי, אשר מכהן כשר החוץ של תורכיה מאז ה-4 ביוני 2023. הוא כיהן בעבר 

כראש ארגון הביון הלאומי התורכי בשנים 2010–2023 (למעט הפסקה קצרה בפברואר-מרץ 2015), כיועץ ביטחוני לראש הממשלה רג'פ טאיפ ארדואן וכתת מזכיר במשרד ראש הממשלה. לפני כן היה עובד ציבור וכיהן כראש סוכנות ממשלתית האמונה על שיתופי פעולה והשקעות במדינות עולם שלישי (TIKA). בתחילת דרכו היה איש צבא.

הוא מונה לשר חוץ בממשלת תורכיה ה-67 בעקבות חילופי גברי שהתקיימו לאחר בחירות 2023 בתורכיה.

### תחילת חייו

פידאן נולד באנקרה למשפחה ממוצא כורדי. הוא התגייס לצבא התורכי ב-1986 ושירת בו כנגד במשך 15 שנים, במהלכן הוצב בכוח התגובה המהיר (ARRC) של נאט"ו בגרמניה.

הוא מחזיק בתואר ראשון בניהול ומדע המדינה מטעם אוניברסיטת מרילנד ובתואר שני ודוקטורט מטעם אוניברסיטת בילקנט באנקרה.

### תחילת הקריירה

פידאן החל את תפקידיו הציבוריים כראש הסוכנות הממשלתית לשיתוף פעולה בינלאומי במשרד התיירות (TIKA), האמונה על השקעות במדינות עולם שלישי, בדגש על מדינות העמים התורכיים ומדינות אפריקה. הוא כיהן בתפקיד זה בשנים 2003-2007.

לאחר מכן כיהן כתת מזכיר במשרד ראש הממשלה דאז, ארדואן, וכיועץ שלו לענייני ביטחון.

כמו כן במקביל מילא תפקידים ניהוליים בארגונים בינלאומיים כגון הסוכנות הבין-לאומית לאנרגיה אטומית וארגון האו"ם לפיתוח תעשייתי.

### ראש ארגון הביון התורכי

במאי 2010 מינה ראש הממשלה ארדואן את פידאן לראש ארגון ביון הלאומי התורכי, המקביל לשב"כ.

בתחילת כהונתו עורר תרעומת בתורכיה על כך שניהל שיחות פיוס חשאיות עם ארגון ה-PKK הכורדי, המוגדר כארגון טרור. התערבותו האישית של ארדואן מנעה את העמדתו לדין עקב כך.

פידאן חיזק את שיתוף הפעולה החשאי של עם איראן ועזר לכונן ערוץ סחר חשאי עוקף סנקציות בשוק השחור בין המדינות. בנוסף פורסם בדר שפיגל כי לו קשרים אישיים קרובים עם קאסם סולימאני.

באוקטובר 2013 חשף ה"וושינגטון פוסט" כי טורקיה מסרה לאיראן בתחילת 2012 מידע על רשת ריגול ישראלית שפעלה בשטחה וכללה כ-10 אזרחי איראן, וכי ישראל חושדת כי פידאן הוא שחשף את המידע בפני האיראנים.

ביוני 2013 דיווח העיתון הטורקי "הורייט" כי פידאן פגש באותו חודש בחשאי את ראש המוסד תמיר פרדו שביקר באנקרה, ודן עמו בענייני סוריה ואיראן.

בפברואר 2015 פרש מתפקידו עקב התכוונותו להתמודד לפרלמנט מטעם מפלגת השלטון, אך חזר בו ומונה מחדש לתפקיד כחודש לאחר מכן.

במהלך כהונתו התרחש ניסיון ההפיכה הצבאית בטורקיה, שלאחריו בוצעו מעצרים נרחבים של תומכי ההפיכה לכאורה ואנשי תנועתו של פטהוללה גולן במדינה ומחוצה לה. במהלך ועידת מינכן ב-2017 מסר פידאן אישית לראש שירות הביון הפדרלי הגרמני רשימה ובה 300 מבוקשים מתנועתו של גולן בציפייה להסגרתם מצד ממשלת גרמניה.

כמו כן התרחשו מעצרם של בני הזוג אוקנין ב-9 בנובמבר 2021 וכן סיכול ניסיון הפיגוע האיראני בישראלים ששהו באיסטנבול ביוני 2022.

### שר החוץ של תורכיה

בספטמבר 2023 פרסם העיתון הפוליטי Duvar כי פידאן הוא מועמד מוביל להוביל את מפלגת השלטון בתורכיה בעידן שלאחר ארדואן.

קישורים חיצוניים
----------------

ויקישיתוף מדיה וקבצים בנושא **הקאן פידאן** בוויקישיתוף
* אתר למנויים בלבד צבי בראל, טור אישי || שומר הסודות של ארדואן, באתר הארץ, 16 בפברואר 2015

הערות שוליים
------------

1. ↑  Turkey’s ‘secret-keeper’, www.aljazeera.com (באנגלית)
2. ↑  Who is Hakan Fidan, Turkey’s new foreign minister with spy powers? - Al-Monitor: Independent, trusted coverage of the Middle East, www.al-monitor.com, ‏2023-06-04 (באנגלית)
3. ↑  Mike Szymanski, Hakan Fidan - Erdoğans Mann für Geheimnisse, Süddeutsche.de, ‏2017-03-31 (בגרמנית)
4. ↑  Peters, Dominik; Popp, Maximilian; Sydow, Christoph (2018-11-11). "Jamal Khashoggi: Der Mann, der alles über Khashoggis Sterben weiß". *Der Spiegel* (בגרמנית). ISSN 2195-1349. נבדק ב-2023-09-12.
5. ↑  זעם באנקרה: הפרסום - ניסיון לנטרל הטורקים, באתר ynet, 17 באוקטובר 2013 (הדיווח המקורי בוושינגטון פוסט)
6. ↑  ראש המוסד נפגש עם ראש המודיעין הטורקי, הורייט, 12 ביוני 2013 (באנגלית)
7. ↑  "Bespitzelung von Gülen-Anhängern: Türkische Spionage ist ein Fall für die Justiz". *Der Tagesspiegel Online* (בגרמנית). ISSN 1865-2263. נבדק ב-2023-09-12.
8. ↑  **Campbell, Duvar**, Oxford University Press, 2011-10-31, Benezit Dictionary of Artists

|  |  |
| --- | --- |
| בקרת זהויות עריכת הנתון בוויקינתונים | 
* GND: 1205575278
* VIAF: 4840158309842106690003
* WorldCat (עם VIAF): 4840158309842106690003

 |